# Pinochio par anpezan/Capitolo 25

../Capitolo 26 IncludiIntestazione 15 settembre 2014 75% Da definire
Pinochio par anpezan Carlo Collodi 1883 CC BY-SA 3.0 GFDL Indice:Pinochio.djvu //it.wikisource.org/w/index.php?title=Pinochio_par_anpezan/Capitolo_25&oldid=- 20140915150450 //it.wikisource.org/w/index.php?title=Pinochio_par_anpezan/Capitolo_25&oldid=- 20140915150450
Capitolo 25
Pinochio el i inpromete a ra Fatazina de esse un bon e de inparà, parceche el no vo pi esse un buratin ma el vo deentà un pizo judizios
Dinprin chera bona femena r à scomenzà a dì che no n ea ra Fatazina coi ciaei zelestes, ma canche r à capì che Pinochio el s aea intaià, ra no n à pi vorù fei finta; ra s à fato conosce e ra i à dito: - Mostro de un borson! Cemodo asto fato a capì ci che son? - M ei inacorto solo parceche ve voi un gran ben. - Te pensesto? S on lascià che see na pizora e ades te ciates na femena, na femena che podarae esse deboto ta mare. - Ei propio acaro; coscì, inveze de soreluca, ve ciamarei mare. L é un toco che me despero parceche vorarae aé na mare conpain de dute chi outre pize!… Ma cemodo aeo fato a deentà granda coscì in prescia? - No pos te l dì. - Dijemelo, che vorarae cresce nafré anche ió. No vedeo? Son ancora na famea. - Ma tu no te pos pi cresce – ra i à respondù ra Fatazina. - Parcé po? - Parceche i buratis i no cresce mai. I nasce buratis, i vive buratis e i more senpre buratis. - Oh! no in pos pi de fei senpre l buratin! – l à craià Pinochio e l s à dà na paca sul cu. – Sarae ora sonada che deentasse anche ió un òn… - Te l deentaras ben, se te saras bon de te l merità… - Ah scì? E ce ebe da fei par me l merità? - Nuia de pi fazile: t as solo da te usà a esse un pizo delvèr. - Parcé, no sone un pizo delvèr? - Zerto che no! I pize delvèr i obedisce, e tu inveze … - Ió no obediscio mai. - I pize delvèr i à acaro inparà e lourà, e tu inveze… - Ió inveze son un sbrindolon e vado a strafier duto l an. - I pize delvèr i disc senpre ra verità… - Ió inveze digo senpre boujies. - I pize delvèr i và a scora vorentiera… - A mi ra scora ra me fesc mal de panza. Ma da ca inaante voi canbià vita. - Me l inprometesto? - Aì, ve l inprometo. Voi deentà un pizo delvèr, e esse na consolazion par mè pare. Agnoche l see chel por pare, da sta ora? - No sei. - Arei mai ra fortuna de l vede danoo e me l podé slecà su? - Credo de scì: son deboto segura. A ra sentì dì coscì, Pinochio l ea tanto gran contento, che l à ciapà ra mas de ra Fatazina e l à scomenzà a i res buscià su con na oga che l someaa vienù fora mato. E pò l à tirà su ra testa, el r à vardada e l i à damandà: - Dime, mama; alora, no n é vero che te sos morta? - Somearae de no – ra i à respondù ra Fatazina riden. - Se te saesses, ce na pascion, ce un gropo che m é vienù canche ei lieto
CA SOTE L É RA PIZORA COI CIAEI ZELESTES MORTA DAL DESPIAZER DE AÉ PARDÙ EL SÒ FARDELUCO PINOCHIO! - Vosto che no sepe: l é par chesto che t ei pardonà. Ra tò pascion ra m à fato capì che te sos un pizo de bon cuore: e dai pize de bon cuore, anche se i é nafré canaies e usade malamente, l é senpre algo de bon da tirà fora; l é senpre da sperà che i se bete danoo in carisada. Par chesto son vienuda ca a vede de te. Ió sarei ta mare… - Oh! ce bel! – l à craià Pinochio, e l soutarlaa contento beato.
- T aras da me obedì e fei senpre ce che te dijarei. - Vorentiera, vorentiera, vorentiera! - Alora, doman – r à dito ra Fatazina – te scomenzes danoo a ‘sì a scora. Pinochio l é deentà alolo pensieros. - Dapò te te cures fora un mestier che te piaje… Pinochio l é deentà ancora pi pensieros. - Ce asto da rugnà? – ra i à damandà ra Fatazina, nafré secada. - Dijee… - l à sbrodoncià l buratin sote osc – che me sà nafré tarde par ‘sì a scora… - No de zerto. Tiente a mente che par inparà algo no n é mai tarde. - Ma ió no voi aé un mestier… - Parcé po? - Parceche me sà che a lourà se fesc fadia. - Pizo, ra i à dito ra Fatazina, ci che disc coscì par solito el rua o in prejon o sul ospedal. Un òn, che te sepes, che l see nasciù scior o poereto, inze sto mondo l à bisoin de fei algo, de inparà un mestier, de lourà. No se pó stà zenza petà colpo, nò! L é na gran burta maratia, e besen vardà de meorà alolo, da pize in su: sedenò, co se jé grei, no se vien pi de meo.
A Pinochio, sta paroles es i fato pensà sora; l é leà su de oga e l i à dito a ra Fatazina: - Alora inpararei, lourarei, fejarei duto chel che te me dijaras, parceche, a ra fin, no voi pi vive come un buratin, e voi deentà propio un brao pizo. Te me l as inprometù, gnero? - Te l ei inprometù, ma ades tocia a ti.